Eile öösel ärkasin kella kahe ajal liiglärmaka teleka mulina peale ja kobisin teise tuppa vaatama, kelle kallal iriseda saaks. No mida sa hing kostad - diivanilt  voolasid alla kaks peni, endal kelmid näod peas nagu oleksid nad seal tegelikult hoopis seepärast, et pulti otsida ja lärm vakka panna. Eks nad eelmise tegevuse, diivani annekteerimise käigus oma paksude tagumikega nuppu tabades teleka sisse lülitasidki. Öösel saab teha kõike, mida päeval ei lubata - näiteks diivanil aeleda ja sokke varastada.    Suurem elukas on juba seda kasvu, et diivanile ei pea ta ronima, vaid võib end lihtsalt kummuli kukutades terve lamamisaseme katta. Tjah, vähemalt kuus  kasvukuud ja seejärel pikk aeg turja kasvatamiseks on alles ees....  Peab talle kiiresti selgeks tegema, et eeskoda saab tema tuba olema, noorukile meeldib paraku üle kõige muda ning kohe-kohe jõuab kätte aeg mil seda kraami on õues enam kui küll.  Kui teaks kindla peale, et oma õue pori on sama tervistav nagu Haapsalu plöga, siis ehk ei pirtsutakski nii pööraselt. Tulen ilusasti õhtul koju, söön nikk-näkki nahavahe täis ja keeran end tervisemudaga kaetud linade vahele tuttu. Tervis nagu raudnael  ja endal pole vaja vaeva nähagi.    Kas Haapsalu muda peavalu vastu ka aitab? Poolteist päeva tunnet, et silmamunad on pika varre otsas kolbast väljas ja ei kuku põrandale ainult tänu sellele, et prilliklaasid ei lase.....  Nädalavahetus laskis mul taaskord meelde tuletada, miks ma ei salli purjus inimesi ja see pingsalt tagasihoitud ärritus leidis vabanemistee räige migreeni näol. Moraal: kui vihastad, siis näita seda ka välja. Omaenese tervise huvides.    Peavalu on nõme tunne,  see sunnib end kuidagi suletuna ja väljalülitanuna hoidma. Samal ajal kaalikat valutada ja tarkvarakoolitusel käia on jaburuste tipp. Itimees: "Selleks, et leida andmete hulgast nii-ja-niisugune info, on vaja algul minna menüüs sinna-ja-sinna, seejärel.... (pikk vaikus, mille kestel on ekraani näha meeleheitlik toimetamine labürinti meenutavat menüüd pidi).. ja ongi kõik! Lihtne, kas pole?"  Kummaline, et itimeeste vastu suunatud vägivallaakte nii vähe registreeritud on. Äkki on sellega lugu nagu  koduvägivalla või vägistamistega, neist registreeritakse teadupärast vaid murdosa juhtunust?  Ma pean poole kuu pärast tõenäoliselt endale sekretäri nõudma, see, mida nimetatakse "lihtsaks tootmis-ja majandustarkvaraks" sisaldab iga tegevuse kohta, mida ka siiani (teise tarkvaraga) toimetanud oleme vähemalt kolm korda rohkem klikke, otsinguid ja muud põnevat. Kui paberitöö võtab mu päevast hetkel umbes pool, siis ...  Äh, ma`i taha mõeldagi.  Tööd on kellelgi pakkuda? Oskan kirjutada ja lugeda ning  oman kahte kätt ja kahte jalga?      Dixi